మార్కెట్లలో మళ్లీ 'ఫెడ్‌' భయాలు
- సెన్సెక్స్‌్‌ 109 పాయింట్లు క్షీణత
ముంబయి : అమెరికా ఫెడరల్‌ రిజర్వు వడ్డీ రేట్లు పెంచనుందన్న మరోమారు ఊహాగానాలతో దేశీయ స్టాక్‌ మార్కెట్లు ఒత్తిడికి గురి అయ్యాయి. సోమవారం తొలి గంటలో లాభాల్లో సాగిన మార్కెట్లు అనంతరం మదుపర్లు అమ్మకాలకు మొగ్గు చూపడంతో నష్టాల వైపు సాగాయి. మంగళవారం నుంచి ఫెడ్‌ సమావేశాలు జరుగనున్నాయని, ఇందులో వడ్డీ రేట్లపై కీలక నిర్ణయాలు తీసుకునే అవకాశాలున్నాయని వచ్చిన వార్తల నేపధ్యంలో బిఎస్‌ఇ సెన్సెక్స్‌ 109 పాయింట్లు కోల్పోయి 27,362కు దిగజారింది. నేషనల్‌ స్టాక్‌ ఎక్సేంజీ నిఫ్టీ 35 పాయింట్లు తగ్గి 8,261 వద్ద ముగిసింది. బిఎస్‌ఇలో మిడ్‌క్యాప్‌ సూచీ 0.5 శాతం, స్మాల్‌క్యాప్‌ 0.7 శాతం చొప్పున దిగజారాయి. మదుపర్ల మద్దతు కరువై 1,727 స్టాక్స్‌ నష్టాలు చవి చూడగా, మరోవైపు 983 స్టాక్స్‌ లాభాల్లో ముగిశాయి. అంతర్జాతీయ ద్రవ్య మార్కెట్లో డాలర్‌తో రూపాయి మారకం విలువ 64.93 వద్ద ట్రేడింగ్‌ అయ్యింది.
రంగాల వారిగా విద్యుత్‌ సూచీ అత్యధికంగా పెరిగింది. కాపిటల్‌ గూడ్స్‌, ఆటో, ఐటి సూచీలు లాభాల్లో ముగిశాయి. మరోవైపు బ్యాంకింగ్‌, ఆయిల్‌ అండ్‌ గ్యాస్‌, లోహ, రియాల్టీ సూచీలు అధికంగా నష్టపోయాయి. కాపిటల్‌ గూడ్స్‌ రంగంలో ఈ వారం భెల్‌ రెండో త్రైమాసికం ఆర్ధిక ఫలితాలను ప్రకటించనుంది. దీంతో ఆ కంపెనీ షేర్‌ విలువ ఏకంగా 3.72 శాతం లేదా రూ.7.80 పెరిగి రూ.217.55 వద్ద ముగిసింది. పండుగ సమయంలో వాహన అమ్మకాలకు మద్దతు లభించనుందన్న అంచనాల్లో మదుపర్లు ఆ కంపెనీల షేర్ల కొనుగోళ్లకు మొగ్గు చూపారు. దీంతో మారుతి సుజుకి, బజాజ్‌ ఆటో, టాటా మోటార్స్‌, హీరో మోటో కార్ప్‌ సూచీలు 0.1-2.1 శాతం వరకు పెరిగాయి. భారతీ ఎయిర్‌టెల్‌ 1.9 శాతం తగ్గింది. రిలయన్స్‌ ఇండిస్టీస్‌ 1.3 శాతం, ఐటిసి 0.5 శాతం చొప్పున నష్టపోయాయి. బ్యాంకింగ్‌ సూచీల్లో హెచ్‌డిఎఫ్‌సి బ్యాంకు, ఐసిఐసిఐ బ్యాంకు, ఎస్‌బిఐ, యాక్సిస్‌ బ్యాంకు షేర్లు 0.3-1.2 శాతం వరకు తగ్గాయి. మంగళవారం నుంచి రెండు రోజుల పాటు ఫెడ్‌ సమావేశం జరుగనుంది. ఈ సమావేశంలో వడ్డీ రేట్ల పెంపునకు అవకాశాలున్నాయన్న వార్తల నేపధ్యంలో వర్ధమాన దేశాల మార్కెట్లపై ఒత్తిడి పెరిగింది.
మీ స్నేహితులకు రికమెండ్ చెయ్యండి